અમિતાભની જેમ સચિન તેન્ડુલકરના પિતા રમેશ તેન્ડુલકર પણ સાહિત્યકાર હતા. મરાઠી સાહિત્યમાં તેમનું નામ ભારે આદરભેર લેવામાં આવે છે. ઈ. સ. ૧૯૯૯ના ઇંગ્લૅન્ડ ખાતે રમાઈ રહેલા વર્લ્ડ કપ વખતે જ રમેશ તેન્ડુલકરનું ૬૭ વર્ષની વયે હૃદયરોગના હુમલાથી અવસાન થયું. સચિનને વર્લ્ડ કપ અધવચ્ચે જ છોડીને મુંબઈ આવવું પડ્યું. એવી કપરી ઘડીએ પણ સચિનની માતાએ કહ્યું કે અહીં રોકાવાને બદલે તું ફરી પાછો ટુર્નામેન્ટ રમવા જા, દેશને તારી વધારે જરૂર છે; ઈવન તારા પપ્પા હોત તો તે પણ આવું જ કહેત. સચિન પાછો આવ્યો અને કેન્યા સામેની મૅચમાં તેણે ૧૪૦ રન ફટકારીને પોતાના પિતાને શ્રદ્ધાંજલિ આપી. સચિને એકથી વધુ વખત કહ્યું છે કે મને સતત તેમની હાજરીનો એહસાસ થતો આવ્યો છે. હું જ્યારે પણ કોઈ મહત્વના નિર્ણયો લઉં ત્યારે તેઓ સતત મને માર્ગદર્શન આપતા રહ્યા છે.